Abdulla Oripov hamkasbi Erkin Vohidovga atab marsiya yozdi

O‘zbekiston xalq shoiri, O‘zbekiston Qahramoni Abdulla Oripov 30-may kuni vafot etgan hamkasbi — O‘zbekiston xalq shoiri, O‘zbekiston Qahramoni Erkin Vohidovga atab marsiya yozdi. 2-iyun kuni yozilgan she’r matni Alisher Nazarning Facebook’dagi sahifasida e’lon qilindi.

Rosa tortishdilar yer bilan osmon,
Shafaqqa aylandi yanoqlar chunon.
Shoirni meniki der edi samo,
Meniki der edi ona yer ammo.
Shoir-chi, kuyladi ikkalasin ham,
Zamindan kuch oldi, samoga hamdam.
Sakson yil chorlashdi o‘rtaga olib,
Oxir tortishuvda Yer chiqdi g‘olib.
Abdulla Oripov,
2016-yil, 2-iyun
Eslatib o‘tamiz, Erkin Vohidov uzoq davom etgan xastalikdan so‘ng 30-may kuni 79 yoshida vafot etgan edi. Shoir Toshkentdagi Chig‘atoy qabristoniga dafn etildi.